**În seara de Crăciun**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Afară ninge liniştit,

În casă arde focul;

Iar noi pe lângă mama stând,

Demult uitarăm jocul.

E noapte, patul e făcut,

Dar cine să se culce?

Când mama spune de Iisus

Cu glasul rar şi dulce.

Cum s-a născut Hristos în frig,

În ieslea cea săracă,

Cum boul peste el sufla

Căldură ca să-i facă.

Cum au venit la ieslea lui

Păstorii de la stână

Şi îngerii cântând din cer,

Cu flori de măr în mână.